79.          ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ                Αριθ. 2084358/2116/0049                 της 1/11 Δεκ. 1997 (ΦΕΚ Β΄1096) Έντοκες τοποθετήσεις, διαχείριση διαθέσιμων και διεξαγωγή των συναλλαγών του Ελληνικού Δημοσίου, μέσω Τραπεζών ή Πιστωτικών Ιδρυμάτων». Έχοντας υπόψη: 1.Τις διατάξεις του άρθρου 61 του Ν. 2362/95 (ΦΕΚ 247/27.11.95) «περί Δημόσιου Λογιστικού, ελέγχου των δαπανών του Κράτους και άλλες διατάξεις». 2.Το άρθρο 5 του Ν. 2343/95 «περί αναδιοργάνωσης των υπηρεσιών του Υπουργείου Οικονομικών». 3.Το Π.Δ. 85/23.4.96/ΦΕΚ69 Β' «Τροποποίηση διατάξεων του Π.Δ. 284/88 «Οργανισμός Υπουργείου Οικονομικών (Α 128)». 4.Το Ν. 2526/97, άρθρο 9 «περί σύστασης Ανώνυμης Εταιρείας με την επωνυμία Δημόσια Επιχείρηση Κινητών Αξιών Α.Ε. και άλλες διατάξεις». 5.Την κοινή απόφαση αριθμ. 1107147/1239/006Α/4.10.96 του Πρωθυπουργού και του Υφυπουργού Εθνικής Οικονομίας και Οικονομικών για την ανάθεση αρμοδιοτήτων στους Υφυπουργούς Οικονομικών. 6.Την ανάγκη εξεύρεσης αποδοτικότερου και προσφορότερου τρόπου κατάθεσης και διαχείρισης των διαθεσίμων του Ελληνικού Δημοσίου στο πλαίσιο προώθησης και της γενικότερης οικονομικής πολιτικής, την εξασφάλιση του δημόσιου χρήματος και του δημόσιου συμφέροντος, την επίτευξη του μεγαλύτερου δυνατού οικονομικού οφέλους για το Δημόσιο, την ταχύτερη και ταυτόχρονα πιο αξιόπιστη διενέργεια των συναλλαγών του Ελληνικού Δημοσίου, τη δημιουργία των πλέον κατάλληλων προϋποθέσεων και δυνατοτήτων άντλησης πιστωτικών εσόδων και εξεύρεσης επενδυτικών ευκαιριών, καθώς και την ενδεχόμενη εξασφάλιση αντισταθμιστικών ωφελημάτων σε όλους τους τομείς τόσο των κρατικών όσο και των ιδιωτικών, όπου αυτό είναι εφικτό, δραστηριοτήτων, με τη χρήση όλων των σύγχρονων μεθόδων και τεχνικών. 7.Το γεγονός ότι από την απόφαση αυτή δεν προκαλείται δαπάνη σε βάρος του Κρατικού Προϋπολογισμού, αποφασίζουμε: 1.Το Ελληνικό Δημόσιο προκειμένου για τα σε δραχμές ή συνάλλαγμα διαθέσιμα του δύναται: α.να συνιστά για την κατάθεση τους έντοκους λογαριασμούς (με δυνατότητα και υπεραναλήψεων), καθώς και κάθε άλλου είδους λογαριασμούς σε εμπορικές τράπεζες ή πιστωτικά ιδρύματα του εσωτερικού ή εξωτερικού, β.να διενεργεί πράξεις συναλλαγών και διαχείρισης των διαθεσίμων αυτών, γ.να αναθέτει τη διεξαγωγή συναλλαγών του στην Τράπεζα της Ελλάδος, σε εμπορικές τράπεζες ή οποιαδήποτε άλλα πιστωτικά ιδρύματα του εσωτερικού ή του εξωτερικού. 2.Το Ελληνικό Δημόσιο για τη διενέργεια των παραπάνω χρηματοοικονομικών συναλλαγών επιλέγει μεταξύ εκείνων των χρηματοπιστωτικών οργανισμών (Τραπεζών και Πιστωτικών Ιδρυμάτων), που πληρούν τα κριτήρια φερεγγυότητας όπως αυτά προσδιορίζονται από τις εκάστοτε σχετικές Πράξεις Διοικητού της Τραπέζης της Ελλάδος και γνωστοποιούνται στο Υπουργείο Οικονομικών από τα ίδια τα Χρηματοπιστωτικά Ιδρύματα ή την Τράπεζα της Ελλάδος. 3.Τα κριτήρια και οι προϋποθέσεις της παραγράφου 2 της παρούσας επαληθεύονται μέσω των πλέον πρόσφατων δημοσιευμένων απολογιστικών στοιχείων. Τα ίδια αυτά στοιχεία είναι δυνατόν να γνωστοποιούνται στο Υπουργείο Οικονομικών από τις τράπεζες, τα πιστωτικά ιδρύματα και τους άλλους χρηματοπιστωτικούς οργανισμούς ή την Τράπεζα της Ελλάδος αμέσως μετά τη δημοσίευση των Ισολογισμών ή όποτε ζητηθούν αρμοδίως. Η συνδρομή ή μη των προϋποθέσεων των προηγούμενων παραγράφων κρίνεται από το Υπουργείο Οικονομικών. 4.Το Υπουργείο Οικονομικών είναι δυνατόν να προβαίνει σε πρόσκληση εκδήλωσης ενδιαφέροντος: α.με έγγραφο που αποστέλλεται προς τις τράπεζες και τα πιστωτικά ιδρύματα που πληρούν τις σχετικές προϋποθέσεις, β.με ανακοίνωση στον Τύπο. γ.με ανακοίνωση μέσω ηλεκτρονικής σελίδας λογισμικών πακέτων πληροφόρησης, REUTERS κλπ. δ.Με οποιοδήποτε άλλο πρόσφορο τρόπο και μέσο. 5.Το Ελληνικό Δημόσιο, προκειμένου για τη διενέργεια των σχετικών χρηματοοικονομικών πράξεων ή την ανάθεση συναλλαγών του, συνάπτει συμβάσεις ή σχετικές συμφωνίες. Στις συμβάσεις ή συμφωνίες περιγράφονται λεπτομερώς οι όροι και οι προϋποθέσεις που θα διέπουν την κάθε μία από τις χρηματοοικονομικές αυτές πράξεις. 6.Η διαχείριση των υφιστάμενων εκάστοτε για την κάλυψη των αναγκών του Ελληνικού Δημοσίου συναλλαγματικών και δραχμικών διαθεσίμων μπορεί να γίνεται και με οποιονδήποτε άλλο τρόπο κρίνεται αποδοτικότερος και προσφορότερος. 7.Από τις διατάξεις αυτής της απόφασης δεν προκαλείται δαπάνη σε Βάρος του Κρατικού Προϋπολογισμού. 